PRIENŲ RAJONO SAVIVALDYBĖS administracijos

architektūros ir urbanistikos skyrius

Biudžetinė įstaiga, Laisvės a. 12, LT-59126 Prienai,

tel. +370 319 61 125, el. p. vaidas.mazuronis@prienai.lt.

Duomenys kaupiami ir saugomi Juridinių asmenų registre, kodas 288742590

Prienų rajono savivaldybės tarybai

SPRENDIMO „DĖL VALSTYBINĖS ŽEMĖS ŪKIO PASKIRTIES ŽEMĖS SKLYPO

(UNIKALUS NR. 4400-6446-9050), ESANČIO PRIENŲ R. SAV., BALBIERIŠKIO MSTL., NUOMOS“ PROJEKTO AIŠKINAMASIS RAŠTAS

Sprendimo projekto tikslai ir uždaviniai:

Sprendimo projektas parengtas norint tenkinti (duomenys neskelbtini) (toliau – Pareiškėjas) 2024 m. lapkričio 19 d. prašymą (reg. Nr. GP-1154 (12.1)).

Uždaviniai:

1. Išnuomoti (duomenys neskelbtini) (a. k. (duomenys neskelbtini), gyvenamoji vieta (duomenys neskelbtini)) Prienų rajono savivaldybės patikėjimo teise valdomą 0,09 ha valstybinės žemės ūkio paskirties (kiti žemės ūkio paskirties žemės sklypai) žemės sklypą (projektinis Nr. 907, kadastro Nr. (duomenys neskelbtini), unikalus Nr. 4400-6446-9050), esantį Balbieriškyje, Prienų r. sav., (toliau – Žemės sklypas) 25 (dvidešimt penkerių) metų laikotarpiui, skaičiuojant nuo valstybinės žemės sutarties sudarymo dienos, bet ne ilgiau kaip iki sprendimo paimti žemės sklypą visuomenės poreikiams priėmimo dienos, jeigu pagal teritorijų planavimo dokumentus numatyta naudoti žemės sklypą visuomenės poreikiams, arba iki sprendimo atkurti nuosavybės teises priėmimo dienos, jeigu į šį žemės sklypą numatyta atkurti nuosavybės teises pagal Lietuvos Respublikos piliečių nuosavybės teisių į išlikusį nekilnojamąjį turtą atkūrimo įstatymą.

2. Pritarti valstybinės žemės nuomos sutarties projektui (pridedama).

3. Pavesti Prienų rajono savivaldybės administracijai organizuoti valstybinės žemės nuomos sutarties pasirašymo procedūras.

Siūlomos teisinio reguliavimo nuostatos:

Lietuvos Respublikos vietos savivaldos įstatymo 7 straipsnio 9 punktu, 15 straipsnio 2 dalies 20 punktu, Lietuvos Respublikos žemės įstatymo 7 straipsnio 1 dalies 2 punktu, 9 straipsnio 1 dalies 1 punktu, 3 dalimi, 6 dalies 10 punktu, 10 dalimi, Valstybinės žemės ūkio paskirties žemės sklypų nuomos taisyklėmis, patvirtintomis Lietuvos Respublikos Vyriausybės 2003 m. vasario 18 d. nutarimu Nr. 236 „Dėl valstybinės žemės ūkio paskirties žemės sklypų pardavimo ir nuomos“.

Laukiami rezultatai:

Priėmus sprendimą bus tenkinamas Pareiškėjo prašymas, sukuriamas teisinis pagrindas valstybinės žemės nuomos sutarčiai sudaryti.

Lėšų poreikis ir šaltiniai:

Lėšos nėra reikalingos.

Kiti sprendimui priimti reikalingi pagrindimai, skaičiavimai ar paaiškinimai:

Įgyvendinant Lietuvos Respublikos Seimo 2022 m. birželio 30 d. priimtą Lietuvos Respublikos žemės įstatymo Nr. I-446 pakeitimo įstatymą Nr. XIV-1311 ir 2023 m. birželio 29 d. priimtą Lietuvos Respublikos žemės įstatymo Nr. I-446 pakeitimo įstatymo Nr. XIV-1311 2 straipsnio pakeitimo įstatymą Nr. XIV-2115, Nacionalinės žemės tarnybos prie Aplinkos ministerijos patikėjimo teise valdyta valstybinė žemė, esanti miestų ir miestelių teritorijų administracinėse ribose, perduota patikėjimo teise valdyti savivaldybėms, atitinkamai savivaldybėms perduodamos žemės valdymo ir naudojimo funkcijos miestuose ir miesteliuose bei administracinių paslaugų teikimas.

Žemės sklypas suprojektuotas ir suformuotas pagal žemės reformos žemėtvarkos projektą, patvirtintą Nacionalinės žemės tarnybos prie Aplinkos ministerijos Kauno apygardos žemės tvarkymo ir administravimo skyriaus vedėjo 2024 m. kovo 29 d. įsakymu Nr. 3VĮ-1346-(15.3.1 E.) „Dėl Kauno apskrities Prienų rajono savivaldybės Balbieriškio seniūnijos Balbieriškio kadastro vietovės žemės reformos žemėtvarkos projekto patvirtinimo“. Pareiškėjas įtrauktas į asmenų, kuriems projekte suprojektuoti žemės sklypai, sąrašą. Pagal minėto sąrašo 22 punktą Pareiškėjui suprojektuotas nuomai Žemės sklypas, projektinis Nr. 907 (vaizduojamas 1 pav.).

1 pav. Balbieriškio kadastro vietovės žemės reformos žemėtvarkos projekto ištrauka, žemės ūkio nuomai suprojektuotas žemės sklypas, proj. Nr. 907

Lietuvos Respublikos žemės įstatymo 9 straipsnio 8 dalyje nurodyta, kad, vykdant žemės reformą, valstybinės žemės ūkio paskirties žemės sklypai kaimo gyvenamojoje vietovėje formuojami pagal žemės reformos žemėtvarkos projektus, Vyriausybės nustatyta tvarka išnuomojami be aukciono. Pirmumo teisę išsinuomoti tokią žemę turi fiziniai įstatymo asmenys, įregistravę ūkininko ūkį Ūkininko ūkio įstatymo nustatyta tvarka arba turintys Vyriausybės įgaliotos institucijos nustatytą pasirengimą ūkininkauti; juridiniai asmenys – žemės ūkio produkcijos gamintojai, kurių metinės įplaukos iš prekinės žemės ūkio produkcijos realizavimo sudaro daugiau kaip 50 procentų visų gaunamų pajamų.

Pareiškėjas įregistravęs ūkininko ūkį nuo 2013 m. gruodžio 30 d. .

Lietuvos Respublikos žemės įstatymo 9 straipsnio 3 dalyje nustatytas išnuomojamos valstybinės žemės ūkio paskirties žemės nuomos terminas – 25 metai.

Prienų rajono savivaldybės administracijos Finansų ir strateginio planavimo skyriaus duomenimis, Pareiškėjas valstybinės žemės mokesčio neskolingas, kadangi nesinuomoja valstybinės žemės Prienų rajono savivaldybėje.

Mažinant administracinę naštą dėl sutarties pasirašymo terminų į valstybinės žemės nuomos sutarties projektą įtrauktos pastabos (9, 10 punktas), kad pasirašant sutartį 2025 metais gali keistis Žemės sklypo vertė ir nuomos mokesčio dydis (kadangi valstybės įmonės Registrų centro duomenų bazėje kiekvienais metais sausio 1 d. atnaujinamos žemės sklypų vertės, kurios turi įtakos nuomos mokesčio dydžiui).

Atsižvelgiant į išdėstytą informaciją, Pareiškėjo prašymą ir teisės aktų, reglamentuojančių valstybinės žemės, perduotos patikėjimo teise savivaldybėms, nuomą, nuostatas, parengtas valstybinės žemės nuomos sutarties projektas ir 2024 m. lapkričio 26 d. raštu suderintas su Pareiškėju.

Nuo 2024 m. lapkričio 1 d. įsigaliojo naujos Žemės įstatymo 9 straipsnio nuostatos, šio straipsnio 11 dalis nurodo, kad, prieš savivaldybės tarybai priimant sprendimą dėl patikėjimo teise perduotų valstybinės žemės sklypų, kurie atitinka šio įstatymo 362 straipsnio 9 dalyje nustatytus kriterijus, nuomos, savivaldybės šio įstatymo 362 straipsnio 8 dalyje nustatyta tvarka ir terminais teikia prašymą Nacionalinei žemės tarnybai patikrinti šio sandorio teisėtumą ir pateikti išvadą. Sandoriai tvirtinami ir Nekilnojamojo turto registre registruojami tik gavus Nacionalinės žemės tarnybos išvadą apie sandorio atitiktį teisės aktų reikalavimams. Gavus Nacionalinės žemės tarnybos išvadą, kad sandoris atitinka teisės aktų reikalavimus, jo sąlygos nekeičiamos. Siekiant pakeisti sandorio sąlygas, savivaldybė parengia naują sandorio projektą ir kreipiasi į Nacionalinę žemės tarnybą dėl pakartotinės išvados gavimo. Nacionalinei žemės tarnybai pateikus pakartotinę išvadą, ankstesnė išvada laikoma negaliojančia. Dėl savivaldybės tarybos patvirtintų sandorių, kurių sąlygos buvo pakeistos be pakartotinės Nacionalinės žemės tarnybos išvados, panaikinimo Nacionalinė žemės tarnyba Administracinių bylų teisenos įstatymo nustatyta tvarka su pareiškimu kreipiasi į administracinį teismą, kad būtų apgintas viešasis interesas.

Lietuvos savivaldybių asociacija 2024 m. spalio 22 d. raštu Nr. SAVP-2024/908 (reg. Nr. R1-5140) pateikė Nacionalinės žemės tarnybos prašymą (nuomonę apie pasikeitusių teisė aktų taikymą praktikoje) savivaldybėms nuo 2024 m. lapkričio 1 d., prieš savivaldybės tarybai priimant sprendimą dėl patikėjimo teise perduotų valstybinės žemės sklypų, kurie atitinka Žemės įstatymo 362 straipsnio 9 dalyje nustatytus kriterijus, panaudos ar nuomos sandorio sudarymo ar sprendimo priėmimo dėl teikimo išnuomoti žemės sklypą aukcione, šio įstatymo 362 straipsnio 8 dalyje nustatyta tvarka ir terminais teikti prašymą Nacionalinei žemės tarnybai patikrinti šio sandorio teisėtumą ir pateikti išvadą, pridedant su valstybinės žemės būsimu nuomininku ir savivaldybės atsakingais subjektais nustatyta tvarka suderintus, pagal suteiktus įgaliojimus apsvarstytus atitinkamame komitete bei savivaldybės interneto svetainėje paskelbtus pirmiau nurodytus sandorių projektus arba sprendimų teikti žemės sklypus išnuomoti aukcione projektus (toliau – sandorio projektai). Kol nebus pakeistas Žemės informacinės sistemos funkcionalumas pagal nuo 2024 m. lapkričio 1 d. įsigaliosiančias Žemės įstatymo pakeitimo įstatymo nuostatas, prašoma savivaldybių raštu teikti Nacionalinei žemės tarnybai prašymus patikrinti sandorių projektų teisėtumą ir pateikti išvadą dėl jų atitikties teisės aktų reikalavimams.

Nacionalinei žemės tarnybai teikiami patikrinti sandorio projektai Žemės įstatymo pakeitimo įstatyme nustatyta tvarka (teikiamas su valstybinės žemės būsimu nuomininku ir savivaldybės atsakingais subjektais suderintas, pagal suteiktus įgaliojimus apsvarstytas atitinkamame komitete bei savivaldybės interneto svetainėje paskelbtas sandorio projektas). Atkreiptinas dėmesys, kad teikiamų tikrinti sandorių projektų paslaugų bylose turi būti įkelti visi sandorio projektui įvertinti reikalingi ir aktualūs dokumentai.

Atsižvelgiant į tai, norint tenkinti Pareiškėjo prašymą išnuomoti Žemės sklypą, visų pirma šis tarybos sprendimo projektas turi būti apsvarstomas tarybos komitetuose, tuomet komitetų posėdžių įrašų nuorodos ir tarybos sprendimo projekto dokumentai teikiami Nacionalinės žemės tarnybos išvadai gauti. Gavus teigiamą išvadą, šis sprendimo projektas bus teikiamas Prienų rajono savivaldybės tarybai svarstyti – sprendimui priimti.

Primename, kad šis tarybos sprendimo projektas buvo apsvarstytas 2024 gruodžio 23 d. vykusiuose komitetuose ir 2024 m. gruodžio 27 d. Prienų rajono savivaldybės administracijos raštu Nr. R3-5341 „Dėl valstybinės žemės nuomos sutarties (miestelio teritorijoje“ pateiktas Nacionalinės žemės tarnybos išvadai gauti.

Nacionalinė žemės tarnyba 2025 m. sausio 17 d. raštu Nr. 1SD-6267-(8.5 E.) „Dėl valstybinės žemės nuomos sutarties projekto atitikties teisės aktų reikalavimams“ pateikė išvadą (teigiamą), kad sutarties projektas atitinka esminius teisės aktų reikalavimus, tačiau nurodė pastabą, kad pakeitus sutarties sąlygas rengiamas naujas sandorio projektas ir kreipiamasi į Nacionalinę žemės tarnybą dėl naujos išvados gavimo.

Atsižvelgiant į tai, nuomos sutarties projekte pakeisti 9 ir 10 punktai ir šis Savivaldybės tarybos sprendimo projektas teikiamas svarstyti pakartotinai.

Parengtas valstybinės žemės nuomos sutarties projektas, pakartotinai suderintas su Pareiškėju, apsvarstytas 2025 m. vasario 25 d. vykusiuose Prienų rajono savivaldybės tarybos komitetų posėdžiuose ir Prienų rajono savivaldybės administracijos 2025 m. vasario 27 d. raštu Nr. R3-1083 „Dėl pakartotinės išvados gavimo“ pateiktas Nacionalinės žemės tarnybos patikrai. Tarnyba 2025 vasario 27 d. raštu Nr. 1SD-22866-(8.5 E.) „Dėl valstybinės žemės nuomos sutarties projekto atitikties teisės aktų reikalavimams“ pateikė teigiamą išvadą.

Lyginamasis variantas:

Nepridedama.

Skyriaus vedėjas Vaidas Mazuronis

I. Jasinskienė, tel. +370 634 98 635, el. p. inga.jasinskiene@prienai.lt